હવે એવી પણ ચર્ચા છે કે પાકિસ્તાની અધિકારીઓએ ઇરાદાપૂર્વક નવજોતને પ્રથમ હરોળમાં પીઓકેના પ્રમુખ સાથે બેસાડાયા હતા. નરેન્દ્ર મોદી વડાપ્રધાન બન્યા ત્યારે તેમણે નક્કી કર્યું હતું કે સાર્ક દેશોના વડાઓને શપથવિધિમાં આમંત્રણ આપવું. ઇમરાન ખાન પડોશી દેશોના નેતાઓને બોલાવે છે કે કેમ તેના પર સૌની નજર હતી. જોકે ઇમરાને ભારતના વડાપ્રધાન સહિત કોઈ પડોશી દેશના વડાને બોલાવ્યા નહોતા. તેના કારણે ભારતમાંથી કોઈની સત્તાવાર હાજરી હવે ત્યાં રહેવાની નહોતી. ક્રિકેટરો અને ફિલ્મસ્ટારોને અંગત હેસિયતથી આમંત્રણ આપવાની ચર્ચા ચાલી હતી, પણ વિવાદ વધશે તેમ લાગતા આમિર ખાન, કપિલ દેવ અને ગાવસકરે આખરે ના જવાનું પસંદ કર્યું. પરંતુ નવજોતસિંહ સિદ્ધુ અમસ્થા પણ માથાફરેલા માનવી છે. તેમણે કહ્યું કે પોતે જશે. પોતે અંગત મુલાકાતે આવ્યા છે, ભારત સરકારના કે પંજાબ સરકારના પ્રતિનિધિ તરીકે નહિ. તેવી સ્પષ્ટતા છતાં પંજાબની સરકારમાં તેઓ પ્રધાન છે અને તેમની દરેક હરકતની ભારતમાં અસર થશે તે વાત પાકિસ્તાનના અધિકારીઓ જાણતા હતા. તેના કારણે જ આખરે જે થવાનું હતું થયું અને નવજોતની મુલાકાત વિવાદાસ્પદ બની. રાજકીય રીતે ભાજપે તેમના પર પ્રહારો કર્યા, ત્યારે કોંગ્રેસ બચાવમાં વધુ કશું ના બોલવાનું પસંદ કર્યું છે. ખુલાસા કરવાનું નવજોત પર જ છોડવામાં આવ્યું, કેમ કે આ તેમની અંગત મુલાકાત હતી.